“ดั๊บเบิ้ล เอ” กำไรโต! ฝ่าวิกฤติโควิด-19
“ดั๊บเบิ้ล เอ” เผยรวม 3 ไตรมาสกำไรสุทธิ 1,057 ล้านบาท เพิ่มขึ้นจากปีก่อน สวนกระแสเศรษฐกิจช่วงโควิด-19 สะท้อนความแข็งแกร่งของธุรกิจ พร้อมเดินหน้าต่อยอดธุรกิจใหม่ วางกลยุทธ์ช่องทางการตลาดเต็มรูปแบบ ตอบโจทย์คนยุคดิจิทัล
“ดั๊บเบิ้ล เอ” เผยรวม 3 ไตรมาสกำไรสุทธิ 1,057 ล้านบาท เพิ่มขึ้นจากปีก่อน สวนกระแสเศรษฐกิจช่วงโควิด-19
14 ก.พ. 2565

นายโยธิน ดำเนินชาญวนิชย์ กรรมการผู้จัดการใหญ่ บริษัท ดั๊บเบิ้ล เอ (1991) จำกัด (มหาชน) เปิดเผยว่า ในปีที่ผ่านมาเป็นอีกปีที่ ดั๊บเบิ้ล เอ จะต้องเผชิญกับพิษเศรษฐกิจซบเซาจากการแพร่ระบาดของเชื้อไวรัสโควิด-19 ซึ่งเรามีการติดตามและวางแผนปรับกลยุทธ์บริหารจัดการได้รวดเร็วทันกับสถานการณ์ปัจจุบันได้เป็นอย่างดี ทำให้ผลประกอบการใน 3 ไตรมาสของปี 64 มีกำไรสุทธิที่ 1,057 ล้านบาท เพิ่มขึ้นหลายเท่าตัว เมื่อเทียบกับช่วงเดียวกันในปีก่อน
ทั้งนี้ ดั๊บเบิ้ล เอ ดำเนินธุรกิจผลิตและจำหน่ายเยื่อและกระดาษพิมพ์เขียน เครื่องเขียนและอุปกรณ์สำนักงาน และในช่วง 1-2 ปีที่ผ่านมาได้เปิดธุรกิจใหม่เป็นกลุ่มผลิตภัณฑ์เพื่อสุขอนามัยแบรนด์ Double A Care ภายใต้แนวคิด “ห่วงใยกันและกัน ทำให้ใจแข็งแรง” อาทิ หน้ากากอนามัย , แอลกอฮอล์ , ผลิตภัณฑ์ทำความสะอาด เป็นต้น  นอกจากนี้ยังมีในส่วนธุรกิจบริการงานพรินต์ Double A Fastprint ที่สามารถพรินต์งานได้ด้วยตัวคุณเองผ่านแอปพลิเคชั่นบนสมาร์ทโฟน ไม่ว่าจะพรินต์แบบขาวดำหรือแบบสีด้วยกระดาษคุณภาพดั๊บเบิ้ล เอ สะดวกรวดเร็ว ไม่ว่าจะอยู่ที่ไหนเมื่อไร มีจุดบริการทั่วประเทศ 1,950 จุด และล่าสุดได้เพิ่มช่องทางการชำระเงินในรูปแบบคริปโตให้กับผู้ใช้บริการ Double A Fastprint  ในสกุลเงินดิจิทัลไม่ว่าจะเป็น Bitcoin, Etherum ,USDT เพื่อตอบโจทย์ความต้องการของคนรุ่นใหม่ ที่มีการพฤติกรรมและการดำเนินชีวิตในกระแสโลกดิจิทัล
รวมถึงการวางกลยุทธ์ช่องทางการขายรูปแบบใหม่ อาทิ การสั่งซื้อสินค้าผ่าน E-Commerce ทั้งเว็บไซต์ดั๊บเบิ้ล เอ ดิลิเวอรี่ ช่องทางร้านค้าออนไลน์ใน E-Marketplace การเพิ่มฟีเจอร์ใหม่ “Chat &amp; Shop” บนแอปพลิเคชั่น Line สามารถสั่งซื้อสินค้าได้สะดวกง่ายขึ้น  และมีการเปิดตัว “ตู้กดสินค้า Double A” เพิ่มความสะดวกสบายให้ลูกค้าสามารถกดซื้อสินค้าที่ต้องการได้ทันที ไม่ว่าจะเป็นกลุ่มเครื่องเขียนและอุปกรณ์สำนักงาน เช่น สมุด ปากกา เครื่องเย็บกระดาษ กลุ่มผลิตภัณฑ์เพื่อสุขอนามัย Double A Care พร้อมช่องทางชำระเงินทั้งแบบออนไลน์และเงินสด โดยมีจุดติดตั้งตู้กดสินค้าตามสถานีรถไฟฟ้าต่างๆ อาทิ MRT สถานีสุขุมวิท , เพชรบุรี และจตุจักร , BTS สถานีสยาม และ Co-working space อย่าง SAMYAN CO-OP
ทั้งนี้ตลอดระยะเวลาที่ผ่านมาธุรกิจของดั๊บเบิ้ล เอ  ได้เติบโตขึ้นอย่างต่อเนื่อง ผ่านการพัฒนาแบรนด์สินค้า Double A  และขยายการลงทุนในธุรกิจต่างๆ เพื่อเพิ่มศักยภาพ และขีดความสามารถในการแข่งขัน ตอบสนองความต้องการผู้บริโภคและตลาดในยุคปัจจุบัน
โดยผลประกอบการในปี พ.ศ. 2564 ได้สะท้อนถึงความแข็งแกร่งของธุรกิจและสถานะการเงิน รวมถึงความสำเร็จจากการวางกลยุทธ์การปรับตัว ตอบโจทย์กลุ่มเป้าหมายในยุคปัจจุบันอย่างมีประสิทธิภาพ แสดงให้เห็นถึงความเชื่อมั่นต่อธุรกิจ ดั๊บเบิ้ล เอ ควบคู่การรักษาระดับความสามารถในการเติบโตของธุรกิจอย่างยั่งยืน